ИугъащIэ КъБКъУ-м!
Къэбэрдей-Балъкъэр къэрал университетым щагъэлъэпIэнущ еджапIэ нэхъыщхьэр къыщызэIуаха жэпуэгъуэм и 12-р.
Махуэшхуэр яублэнущ хамэ къэралхэм къикIауэ мы еджапIэ нэхъыщхьэр къэзыухахэмрэ ныбжьэгъугъэкIэ къыбгъэдэтхэмрэ я ассоциацэм и зэIущIэкIэ. Абы къыдэкIуэу «Лъэпкъ макъамэхэр» зыфIаща пшыхь екIуэкIынущ.
IуэрыIуатэмрэ этнографиемрэ тегъэщIауэ къызэрагъэпэщыну мы Iуэхугъуэм ипкъ иткIэ зэхэтынущ IэпщIэлъэпщIэным дихьэх студентхэм я IэдакъэщIэкIхэм, япщэфIахэм я гъэлъэгъуэныгъэ. Апхуэдэу пшыхьым кърагъэблэгъахэр лъэпкъ джэгукIэхэмкIэ зэпеуэнущ, «Уи махуэшхуэр догъэлъапIэ, ди еджапIэ!» фIэщыгъэм щIэту кон-цертышхуэ ятынущ. Абы хэтынущ КъБКъУ-м и творческэ гуп псори.
ГуфIэгъуэм къеблэгъэнущ Сирием, Иорданым, Тыркум, США-м, Германием, Палестинэм, Израилым къикIа хьэщIэхэу цIыху 50-м нэс. Абыхэм ящыщ дэтхэнэми ди щIыпIэм щыщыIа илъэсхэм теухуауэ ягу къагъэкIыжынрэ зытепсэлъыхьынрэ яIэщ: куэд хущIокъу щIэныгъэ быдэ щызэрагъэгъуэта ди еджапIэм къыхуаIэ зэпыщIэныгъэхэм нэхъри зэрызиужьыным.
Махуэшхуэм дыгъуасэ щIидзащ «КъБКъУ-р — гъащIэм и щIыналъэщ» зыфIаща щIалэгъуалэ фестивалымкIэ. Абы щагъэлъэпIащ икIи саугъэтхэмкIэ я цIэ къыщраIуащ зэхьэзэхуэ зэмылIэужьыгъуэхэм бжьыпэр щызыубыда, щIэныгъэм и лъэныкъуэ щхьэхуэхэмкIэ зэфIэкIыфI зыгъэлъэгъуа студентхэм.
Лъостэн Музэ.
